Document ID: /fineweb-2-swissfilter-quality_10-filterrobots/filtered/02038.jsonl.gz/6661

Grosser Rat
Cussegl grond
Gran Consiglio
Sut il punct central da svilup 1.2 da ses program da la Regenza actual ha la Regenza grischuna fixà la finamira d'augmentar l'attractivitad da la patruna resp. dal patrun. Per ch'il chantun Grischun possia gudagnar e tegnair avunda collavuraturas e collavuraturs, en spezial forzas spezialisadas e caders, èn previsas differentas mesiras.
En interpresas pli grondas èsi oz in standard etablì che las collavuraturas ed ils collavuraturs vegnan interrogads en furma anonima en intervals regulars davart lur cuntentientscha a la lavur. L'october 2021 ha il Departament da giustia, segirezza e sanadad (DGSS) interrogà tut sias 1142 collavuraturas e collavuraturs. 83 pertschient da las collavuraturas e dals collavuraturs èn sa participads a l'enquista. Questa quota da respostas è ordvart auta e sa chatta sur la media d'enquistas cumparegliablas en administraziuns chantunalas u en l'economia privata. L'enquista realisada mussa che las emploiadas ed ils emploiads chantunals han in grond interess da dar resuns per meglieraziuns. Ils resultats dal DGSS mussan lura er in basegn d'agir en tscherts secturs. Tenor las explicaziuns dal schef dal departament vegn quest basegn d'agir ussa adressà concretamain.
Talas enquistas dal persunal n'han displaschaivlamain betg lieu regularmain en l'entira administraziun chantunala. Quai è fitg remartgabel, perquai che enquistas regularas da las collavuraturas e dals collavuraturs èn in med simpel e nuncumplitgà per eruir potenzial da meglieraziun e per garantir in ambient da lavur (resp. da collavuraziun) attractiv. En il management dal persunal tutgan enquistas regularas dal persunal ozendi tar ils «basics» absoluts. Mo sch'ina organisaziun da lavur sa meglierescha permanentamain, exista a lunga vista la schanza da gudagnar resp. da tegnair persunal talentà. Talas enquistas pon vegnir realisadas oz cun paucs custs. Sin il martgà datti ina gronda schelta da purschiders.
Sin basa da las explicaziuns qua survart pretendan las sutsegnadras ed ils sutsegnaders ch'i vegnian fatgas en l'avegnir, en intervals regulars, enquistas professiunalas da las collavuraturas e dals collavuraturs da l'entira administraziun chantunala.
Cuira, ils 8 da december 2021
Caviezel (Cuira), Hofmann, Horrer, Atanes, Baselgia-Brunner, Cahenzli-Philipp, Caviezel (Cuira), Degiacomi, Gartmann-Albin, Müller (Favugn), Noi-Togni, Perl, Preisig, Rettich, Rutishauser, Schwärzel, Wilhelm, Pajic, Spadarotto, Tomaschett (Cuira)
Enquistas da las collavuraturas e dals collavuraturs èn in instrument impurtant per vegnir a savair la vista dal persunal. Ellas furneschan infurmaziuns fundadas davart ils basegns da las collavuraturas e dals collavuraturs sco er davart las fermezzas e davart ils potenzials da meglieraziun dal patrun. Plinavant registreschan las persunas directivas responsablas ils interess dal persunal areguard la relaziun da lavur sin tut ils stgalims, quai per exempel tras ils discurs annuals per il giudicament da las collavuraturas e dals collavuraturs (MAB). Gist quests MAB, che han lieu periodicamain e che vegnan documentads, èn sa cumprovads en il passà.
Ultra d'ina enquista tar il Departament da giustia, segirezza e sanadad èn tut las collavuraturas ed ils collavuraturs vegnids interrogads l'onn 2021 a chaschun dal project «egual21 – Plan d'acziun per l'egualitad» e quai per part cun agid da questiunaris online, d'intervistas respectivamain da lavuratoris. Là han ins eruì las cundiziuns generalas, ils process, il punct da vista da la direcziun sco er ils basegns da las collavuraturas e dals collavuraturs areguard ils temas egualitad e cumpatibilitad da la professiun cun la vita privata. Cun 57 pertschient è la procentuala da respostas allegraivla, ed ella mussa che las collavuraturas ed ils collavuraturs han in interess d'exprimer lur opiniun. Plinavant èn previsas l'onn 2022 enquistas sistematicas tar singuls posts da servetsch. L'Uffizi da persunal è stà ed è involvì tar tut las enquistas. Per la direcziun, per l'Uffizi da persunal e per il Post da stab per l'egualitad da las schanzas èn ils resultats ina basa impurtanta per sviluppar mesiras intenziunadas.
Enquistas sveglian ina tscherta tenuta d'aspectativas tar las participantas ed ils participants. Tenor l'avis da la Regenza èsi impurtant ch'i vegnian fatgas enquistas mo davart temas, nua ch'i dat er in spazi ed ina voluntad d'agir e nua che quest spazi e questa voluntad vegnan fixads gia ordavant. Las enquistas duain vegnir preparadas ed evaluadas en moda professiunala, uschia ch'igl è pussaivel da deducir e da realisar mesiras concretas sin basa da las enquistas. Il success duai vegnir controllà a maun da repetiziuns. Per tegnair la frequenza da las enquistas sin in nivel commensurà vegnan coordinadas – tenor il basegn – enquistas sistematicas tras l'Uffizi da persunal. Qua tras s'empermetta la Regenza ch'il dumber d'enquistas restia survesaivel, che la procentuala da respostas saja auta e che l'elavuraziun posteriura possia vegnir coordinada.
La Regenza è conscienta dal niz ch'enquistas dal persunal portan per l'entira administraziun chantunala, en cumplettaziun da las enquistas specificas u dals discurs annuals cun las collavuraturas ed ils collavuraturs. Da vegnir a savair l'opiniun da las collavuraturas e dals collavuraturs è fitg impurtant. Uschia duai il potenzial da meglieraziun vegnir exaurì uschè bain sco pussaivel, quai che rinforza a medem temp l'attractivitad sco patrun. D'applitgar quest instrument cun cleras finamiras e tenor il basegn è en la responsabladad directiva ed en la cumpetenza da la Regenza. La Regenza vul cunzunt sa resalvar da mintgamai definir libramain il circul da las participantas e dals participants. Malgrà l'appreziaziun positiva da la chaussa dovri – sco quai ch'i resulta er d'ina cumparegliaziun interchantunala concernent quest instrument – ina flexibilitad correspundenta areguard la concepziun ed areguard la realisaziun. Questa flexibilitad n'è betg pussaivla tras l'incumbensa, perquai ch'ella fa prescripziuns areguard il circul da participantas e participants ed areguard la cadenza.
Sa basond sin questas explicaziuns propona la Regenza al Cussegl grond da refusar questa incumbensa.
4 da mars 2022